Yves Lainé
Ganet eo bet Yves Lainé d'ar 7 a viz Meurzh 1937 e Naoned. Frammer en ur gompagnunezh treuzdougen dre vor eo bet. Skrivagner ha stourmer evit Breizh unvan eo bepred.

Adalek 1954 e tarempredas Kelc'h brezhon Naoned. 

Heuliañ a reas studioù uhel war ar c'henwerzh ha yezhoù ar Reter (rusianeg ha japaneg) e Pariz. 

Eus 1959 da 1967 e vevas en diavaez vro : servij soudard er verdeadurezh, stagad a renerezh en Air-France, frammer en ur stal c'hreantel e Brusel. 

E 1967 e tistroas da Vreizh evel rener kenwerzhel Porzh emren Naoned-Sant-Nazer.

Emezelañ a reas er CELIB e 1970. E 1972 edo gant Yann Poupinot, Michel Noury, Patrick Maréschal, Michel François ha Jean-Louis Jossic e-touez krouerien Kreizenn sevenadurel keltiek Naoned. 

Adalek 1973 edo e Komite ren ar CELIB. E-touez krouerien B5, kevredigezh a stourme evit adunvanidigezh melestradurel Breizh, e voe. Prezidant e voe war lerc'h Yann Poupinot. 

Dic'hopret e voe gant ar Porzh emren e 1976, abalamour d'e stourmoù a c'heller krediñ. Lakaat a reas e implijer da vezañ kondaonet evit bezañ dic'hopret anezhañ hep abeg gwirion. Eus 1976 da 1997 eo bet rener an diorren er gompagnunezh Brittany Ferries. War e leve emañ bremañ.

E 1979 e voe war al listenn kaset gant Jean-Edern Hallier evit dilennadegoù Europa. 

Emezelañ a reas e Skol-Uhel ar Vro. Prezidant rann eo bet etre 1989 ha 1997. 

5vet e voe war listenn Peuple Breton, Peuple d'Europe e Liger-Atlantel evit dilennadegoù rannvro 1992. 

Adalek 1997 e voe ezel eus ar c'hCUAB (Comité pour l'Unité Administrative de la Bretagne) deuet da vezañ goude Bretagne réunie/Breizh unvan. Ezel eo bet eus ar gomision-pad ha bezprezidant.

Ezel eo eus Kevredigezh Skrivagnerien Vreizh (Association des écrivains bretons). Prezidant e voe etre 2007 ha 2010.

Kaset en deus oberoù ha stourmadennoù a-bouez evit adunvanidigezh Breizh evel ezel eus kuzul-merañ Ajañs Sevenadurel Morvan Lebesque. 

Anvet e voe da ezel e Kuzul Sevenadurel Breizh, bodad-aliañ kuzul Rannvro Vreizh, pa voe krouet e 2009. Chomet eo ezel betek 2012. 

Resevet en deus Kolier an Erminig e 2012. Kañseller Urzh an Erminig eo abaoe miz Mezheven 2013.

Oberennoù 
 Europe, rends nous la mer !, embannadurioù ar CELIB, 1976.
 L'ambition de Bretagne d'un Nantais, éditions du Petit Véhicule, 2002.
 De la pertinence des sociétés duales, Forum des droits humains, 2004.
 Les ailes et le sang, éditions Cheminements, 2006, romant istorel.
 Alfred K., zouave et communard, éditions Cheminements, 2008, romant istorel.
 Chouan de Bretagne, éditions Ecrituriales, 2012, romant istorel.

Mammennoù 
 lec'hienn Agence Bretagne Presse
 Dictionnaire biographique du mouvement breton XX-XXIe siècles  gant Lionel Henry, Yoran Embanner, 2013.

Emsaverien Breizh
Ganedigezhioù 1937